钦定古今图书集成/理学汇编/学行典/第047卷 > 朱子大全集 > 《答何叔京》
## 钦定古今图书集成/理学汇编/学行典/第047卷 > 朱子大全集 > 《答何叔京》

“‘天命之谓性’，有是性，便有许多道理总在里许。故曰：
‘性便是理之所会之地’，非谓先有无理之性，而待其
来会于此也。”但以伊川“‘性即理也’一句观之，亦自可
见矣。‘心妙性情之德’”，“妙”字是主宰运用之意。又所引
“孝，德之本”，虽不可以本末言，然孝是德中之一事，此
孝德为本而彼众德为末耳。今曰“性理之本”，则谓性
是理中之一事，可乎？又云：“天下之理皆宗本于此。”则
是天下之理从性生出，而在性之外矣。其为两物，不
亦大乎！

又

来教谓“不知自何而有此人欲”，此问甚紧切。某窃以
谓，人欲云者，正天理之反耳。谓因天理而有人欲，则
可，谓人欲亦是天理，则不可。盖天理中本无人欲，惟
其流之有差，遂生出人欲来。程子谓“善恶皆天理，谓
之恶者本非恶，但过与不及便如此。”所引“恶亦不可
不谓之性”，意亦如此。